CELEX: 52018PC0652
Language: da
Date: 2018-09-20
Title: Forslag til RÅDETS GENNEMFØRELSESAFGØRELSE om at give Det Forenede Kongerige tilladelse til at anvende en særlig foranstaltning, der fraviger artikel 16 og 168 i direktiv 2006/112/EF om det fælles merværdiafgiftssystem

EUROPA-KOMMISSIONEN
            Bruxelles, den 20.9.2018
            COM(2018) 652 final
            2018/0334(NLE)
            Forslag til
            RÅDETS GENNEMFØRELSESAFGØRELSE
            om at give Det Forenede Kongerige tilladelse til at anvende en særlig foranstaltning, der fraviger artikel 16 og 168 i direktiv 2006/112/EF om det fælles merværdiafgiftssystem
            
               
         
         
            
               BEGRUNDELSE
            
            
               
                  I henhold til artikel 395, stk. 1, i direktiv 2006/112/EF af 28. november 2006 om det fælles merværdiafgiftssystem (herefter "momsdirektivet") kan Rådet med enstemmighed på forslag af Kommissionen give en medlemsstat tilladelse til at indføre særlige foranstaltninger, der fraviger bestemmelserne i nævnte direktiv, for at forenkle momsopkrævningen eller for at forhindre visse former for momsunddragelse eller momsundgåelse.
               
               
                  Ved brev registreret i Kommissionen den 27. april 2018 anmodede Det Forenede Kongerige om tilladelse til fortsat at anvende en foranstaltning, der fraviger momsdirektivets artikel 16 og 168. I overensstemmelse med momsdirektivets artikel 395, stk. 2, underrettede Kommissionen ved brev af 11. juni 2018 de øvrige medlemsstater om Det Forenede Kongeriges anmodning. Ved brev af 12. juni 2018 underrettede Kommissionen Det Forenede Kongerige om, at den rådede over alle de oplysninger, den fandt nødvendige for at kunne vurdere anmodningen.
               
            
            
               1.BAGGRUND FOR FORSLAGET
            
            
               •Forslagets begrundelse og formål
            
            
               Ifølge artikel 168 i momsdirektivet kan en afgiftspligtig person fradrage den moms, der skal betales af erhvervelser, der er foretaget i forbindelse med vedkommendes afgiftspligtige transaktioner. Artikel 16 i samme direktiv kræver, at en afgiftspligtig persons udtagelse af en vare fra sin virksomhed til privat brug eller til brug for sit personale skal sidestilles med levering af varer mod vederlag, såfremt varen eller de bestanddele, som den er sammensat af, har givet ret til fuldt eller delvist fradrag af momsen. Denne ordning giver mulighed for at inddrive oprindeligt fradraget moms i forbindelse med privat brug.
            
            
               I tilfælde af firmabiler, der delvis anvendes til privat (ikke-erhvervsmæssig) brug, er det ofte vanskeligt at beregne og beskatte udgifter til privat brug i henhold til ovennævnte regler.
            
            
               I den forbindelse har Det Forenede Kongerige en særlig ordning med fast beskatning af privat brug, der er godkendt ved Rådets beslutning 86/356/EØF af 21. juli 1986 om tilladelse for Det Forenede Kongerige til at anvende forudfastsættelsesforanstaltninger vedrørende den ikke-fradragsberettigede merværdiafgift i forbindelse med brændstofudgifter til firmabiler
                  1
               , som er baseret på bilens motorstørrelse og brændstoftype.
            
            
               Den oprindelige undtagelse blev ophævet og erstattet af Rådets beslutning 2006/659/EF af 25. september 2006 om at tillade Det Forenede Kongerige at anvende en særlig foranstaltning, der fraviger artikel 5, stk. 6, og artikel 11 A, stk. 1, litra b), i direktiv 77/388/EØF om harmonisering af medlemsstaternes lovgivning om omsætningsafgifter
                  2
               , hvori der indføres en fast beskatning af den private brug på grundlag af bilens CO2-udledning. Sidstnævnte rådsafgørelse blev siden erstattet af Rådets gennemførelsesafgørelse (EU) 2015/2109 af 17. november 2015
                  3
               , som udløber den 31. december 2018. 
            
            
               Ordningen er baseret på, at der foreligger en direkte sammenhæng mellem udledningen og brændstofforbruget, idet en større udledning svarer til et større brændstofforbrug. På grundlag af denne udledning beregnes brændstofforbruget pr. kilometer, som derefter kombineres med det gennemsnitlige private kilometertal, der fastlægges på grundlag af data om direkte afgifter og detailprisen på brændstof til vejtransport. Denne beregning fører til en afgift på privat brug, som svarer til det skyldige momsbeløb for den private anvendelse af køretøjet. Ordningen er frivillig for afgiftspligtige personer, som kan vælge ikke at få refunderet moms på brændstof. 
            
            
               Som krævet i artikel 4 i afgørelse (EU) 2015/2109 indgav Det Forenede Kongerige en rapport til Kommissionen om fravigelsesforanstaltningens funktion. Ifølge Det Forenede Kongerige har denne ordning vist sig at være præcis og ført til en betydelig forenkling for både virksomheder og skattemyndigheder. Det Forenede Kongerige fremfører også, at ordningen giver afgiftspligtige personer retssikkerhed ved sørge for en forenklet metode, som kan anvendes til at beregne moms for den private anvendelse af brændstof. 
            
            
               På dette grundlag har Det Forenede Kongerige anmodet om tilladelse til at fortsætte anvendelsen af undtagelsen indtil den 31. december 2020.
            
            
               •Sammenhæng med de gældende regler på samme område
            
            
               I henhold til momsdirektivets artikel 176 fastsætter Rådet de udgifter, der ikke giver ret til fradrag af momsen. Indtil det sker, kan medlemsstaterne opretholde alle de undtagelser, som var gældende efter deres nationale lovgivning pr. 1. januar 1979. Der findes derfor en række "stand still"-bestemmelser, som begrænser retten til at fradrage moms for så vidt angår personbiler. 
            
            
               
                  Uanset tidligere initiativer med henblik på at indføre regler om, hvilke kategorier af udgifter der kan underlægges begrænsninger i fradragsretten
                     4
                  , er en sådan fravigelse passende, mens man afventer en harmonisering af disse regler på EU-niveau. 
               
            
            
               2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
            
               •Retsgrundlag
            
            
               Artikel 395 i momsdirektivet.
            
            
               •Nærhedsprincippet (for områder, der ikke er omfattet af enekompetence) 
            
         
         
            
               I betragtning af den bestemmelse i momsdirektivet, som forslaget bygger på, hører forslaget under Den Europæiske Unions enekompetence. Nærhedsprincippet finder derfor ikke anvendelse.
            
            
               •Proportionalitetsprincippet
            
            
               
                  Afgørelsen vedrører en tilladelse, der indrømmes en medlemsstat på dennes egen anmodning, og udgør ikke en forpligtelse.
               
               
                  I betragtning af fravigelsens begrænsede anvendelsesområde står den særlige foranstaltning i rimeligt forhold til det tilstræbte mål, dvs. at forenkle proceduren for momsopkrævning. Den går ikke ud over, hvad der er nødvendigt for at forenkle opkrævningen af moms i en bestemt sektor.
               
               
                  Ordningen vil fortsat være frivillig for afgiftspligtige personer.
               
            
            
               •Valg af retsakt
            
            
               
                  I henhold til momsdirektivets artikel 395 er en fravigelse af de fælles momsregler kun mulig, hvis Rådet med enstemmighed på forslag af Kommissionen giver tilladelse til det. Endvidere er en rådsafgørelse det mest egnede reguleringsmiddel, da den kan rettes til de enkelte medlemsstater.
               
            
            
               3.RESULTATER AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER
            
            
               •Høringer af interesserede parter
            
            
               
                  Forslaget er baseret på en anmodning fra Det Forenede Kongerige og vedrører kun denne medlemsstat.
               
            
            
               •Indhentning og brug af ekspertbistand
            
            
               
                  Der har ikke været behov for ekstern ekspertbistand.
               
            
            
               •Konsekvensanalyse
            
            
               
                  Forslaget til afgørelse sigter mod at forenkle momsopkrævningen i forbindelse med brændstofforbrug til firmabiler, der delvis anvendes til ikke-erhvervsmæssige formål, og har derfor en potentiel positiv virkning.
               
               
                  For afgiftspligtige personer, der vælger at gøre brug af denne ordning, mindsker det de administrative byrder og omkostninger ved at fjerne behovet for i momsøjemed at føre nøje kilometerregnskab for hver enkelt firmabil. Sådanne krav til registrering kan være tidskrævende og medfører ofte betydelige administrative byrder for relativt små afgiftsbeløb. Forenklingsmetoden mindsker også byrderne for skattemyndighederne, som ellers ville være forpligtet til at kontrollere en lang række individuelle situationer.
               
            
            
               Da fravigelsen er af begrænset omfang og varighed, vil virkningen under alle omstændigheder være begrænset. 
            
            
               4.VIRKNINGER FOR BUDGETTET
            
            
               
                  Forslaget har ingen negative virkninger for EU-budgettet.
               
            
            
               5.ANDRE FORHOLD
            
            
               
                  Forslaget indeholder en udløbsklausul i form af en frist fastsat til den 31. december 2020.
               
            
         
         
            
               2018/0334 (NLE)
            
            
               Forslag til
            
            
               RÅDETS GENNEMFØRELSESAFGØRELSE
            
            
               om at give Det Forenede Kongerige tilladelse til at anvende en særlig foranstaltning, der fraviger artikel 16 og 168 i direktiv 2006/112/EF om det fælles merværdiafgiftssystem
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, 
            
            
               under henvisning til Rådets direktiv 2006/112/EF af 28. november 2006 om det fælles merværdiafgiftssystem
                  5
               , særlig artikel 395, stk. 1,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)Ved Rådets beslutning 2006/659/EF
                  6
                fik Det Forenede Kongerige tilladelse til at anvende særlige forenklingsforanstaltninger med henblik på at fastsætte den andel af merværdiafgiften (momsen), der vedrører udgifter til brændstof til firmabiler, der ikke kun anvendes til erhvervsformål, på grundlag af en forud fastsat sats. Denne ordning, der er frivillig for afgiftspligtige personer, er baseret på mængden af kuldioxid (CO2), der udledes, idet der er proportionalitet mellem CO2-udledningen og brændstofforbruget og derfor med brændstofudgifterne.
            
            
               (2)Rådets beslutning 2006/659/EF blev erstattet af Rådets gennemførelsesafgørelse (EU) 2015/2109
                  7
               , som udløber den 31. december 2018. 
            
            
               (3)Ved brev registreret i Kommissionen den 27. april 2018 anmodede Det Forenede Kongerige om tilladelse til fortsat at anvende foranstaltningen indtil 31. december 2020.
            
            
               (4)Kommissionen fremsendte Det Forenede Kongeriges anmodning til de øvrige medlemsstater ved brev af 11. juni 2018. Ved brev af 12. juni 2018 underrettede Kommissionen Det Forenede Kongerige om, at den rådede over alle nødvendige oplysninger for at kunne vurdere anmodningen.
            
            
               (5)Som krævet i artikel 4 i gennemførelsesafgørelse (EU) 2015/2109 indgav Det Forenede Kongerige en rapport om den særlige foranstaltnings funktion. Ifølge Det Forenede Kongerige har ordningen rent faktisk medført en forenkling af proceduren for opkrævning af moms i forbindelse med brændstofudgifter til firmabiler, både for de afgiftspligtige personer og for skattemyndighederne. 
            
            
               (6)Det er derfor hensigtsmæssigt, at Det Forenede Kongerige bemyndiges til at anvende foranstaltningen indtil den 31. december 2020. Dertil bør dog bemærkes, at Det Forenede Kongerige den 29. marts 2017 meddelte sin beslutning om at udtræde af Unionen i henhold til artikel 50 i traktaten om Den Europæiske Union, hvilket indebærer, at Unionens primære og afledte ret vil ophøre med at finde anvendelse på Det Forenede Kongerige den 30. marts 2019, 00:00 (CET) ("udtrædelsesdatoen"), medmindre en ratificeret udtrædelsesaftale mellem EU og Det Forenede Kongerige fastsætter en anden dato. I givet fald vil denne afgørelse ligeledes ophøre med at have virkning.
            
            
               (7)Fravigelsesforanstaltningen får ingen negative indvirkninger på Unionens egne indtægter hidrørende fra moms —
            
            
               VEDTAGET DENNE AFGØRELSE: 
            
            
               Artikel 1
            
            
               Ved fravigelse af artikel 16 og 168 i direktiv 2006/112/EF gives Det Forenede Kongerige tilladelse til at fastsætte den andel af merværdiafgiften, der vedrører udgifter til brændstof anvendt ved privatkørsel i firmabil, på grundlag af en forud fastsat sats fra den 1. januar 2019 til den 31. december 2020.
            
            
               Artikel 2
            
         
         
            
               Andelen af den i artikel 1 omhandlede afgift udtrykkes i faste beløb, der fastsættes på grundlag af den pågældende type køretøjs CO2-udledning, som afspejler brændstofforbruget. Det Forenede Kongerige justerer de fastsatte beløb årligt på grundlag af udviklingen i den gennemsnitlige brændstofpris.
            
            
               Artikel 3
            
            
               Den ordning, der indføres på grundlag af denne afgørelse, er frivillig for skattepligtige personer.
            
            
               Artikel 4
            
            
               Denne afgørelse er rettet til Det Forenede Kongerige Storbritannien og Nordirland.
            
            
            
               Udfærdiget i Bruxelles, den […].
            
            
               
                     På Rådets vegne
               
               
                     Formand
               
            
         
         
            
                  
                     (1)
                  
                        EFT L 212 af 2.8.1986, s. 35.
               
               
                  
                     (2)
                  
                        EUT L 272 af 3.10.2006, s. 15.
               
               
                  
                     (3)
                  
                        EUT L 305 af 21.11.2015, s. 49. 
               
               
                  
                     (4)
                  
                        KOM(2004) 728 endelig – Forslag til Rådets direktiv om ændring af direktiv 77/388/EØF med henblik på at forenkle de momsmæssige forpligtelser (EUT C 24 af 29.1.2005, s. 10), trukket tilbage den 21. maj 2014 (EUT C 153 af 21. 5. 2014, s. 3) 
               
               
                  
                     (5)
                  
                        
                  EUT L 347 af 11.12.2006, s. 1
                  .
               
               
                  
                     (6)
                  
                        Rådets beslutning 2006/659/EF af 25. september 2006 om at tillade Det Forenede Kongerige at anvende en særlig foranstaltning, der fraviger artikel 5, stk. 6, og artikel 11 A, stk. 1, litra b), i direktiv 77/388/EØF om harmonisering af medlemsstaternes lovgivning om omsætningsafgifter (EUT L 272 af 3.10.2006, s. 15).
               
               
                  
                     (7)
                  
                        Rådets gennemførelsesafgørelse (EU) 2015/2109 af 17. november 2015 om bemyndigelse af Det Forenede Kongerige til fortsat at anvende en særlig foranstaltning, der fraviger artikel 26, stk. 1, litra a), og artikel 168 og 168a i direktiv 2006/112/EF om det fælles merværdiafgiftssystem (EUT L 305 af 21.11.2015, s. 49).